1. Predkladacia správa

Materiál  pod názvom „Informácia o činnosti spoločnosti Slovenská konsolidačná, a.s.         za obdobie  február – apríl 2002“ sa predkladá na rokovanie vlády Slovenskej republiky na základe uznesenia vlády Slovenskej republiky č. 376 zo dňa 2. mája 2001, úlohy B1. 

Činnosť Slovenskej konsolidačnej, a.s. (ďalej tiež „SK, a.s.“ alebo „spoločnosť“) počas hodnoteného obdobia bola koncentrovaná na  zvýšenie realizácie pohľadávok v porovnaní s dosiahnutým stavom roku 2001 vzhľadom na stanovené podmienky poskytnutia druhej a tretej tranže pôžičky EFSAL  a  plnenia záväzkov spoločnosti voči štátnemu rozpočtu na základe Uznesenia vlády SR č.790 z 30.8.2001 a zmluvných povinností v zmysle úverovej zmluvy o redistribučnom úvere voči Národnej banke Slovenska.

	Ministerstvo financií SR ako zakladateľ Konsolidačnej banky Bratislava š.p.ú Bratislava (ďalej len „KBB š.p.ú.“) svojím rozhodnutím č. 334/2002-KM zo dňa 24. januára 2002 o privatizácii podniku v nadväznosti na uznesenie vlády č.1078 z 15. novembra 2001 zrušilo KBB š.p.ú bez likvidácie dňom 31.1.2002. Majetok podniku so všetkými právami a záväzkami prešiel ku dňu 1.2.2002 na Fond národného majetku SR, ktorý tým istým dňom uskutočnil na základe Zmluvy o predaji podniku č.2131/2002 priamy predaj podniku KBB š.p.ú. kupujúcemu Slovenská konsolidačná, a.s. Bratislava. Tento stav vyústil do reálnej integrácie úverového portfólia SK, a.s. a KBB, š.p.ú., ktorého korešpondujúce zmeny predstavujú zvýšenie stavu portfólia o 33 128 mil. Sk na celkový objem 111 322,6 mil. Sk (k 28.2.2002).

Zväčšenie rozsahu prác a časovú frekvenciu úloh, ktoré SK, a.s. v danom období intenzívne zabezpečovala možno charakterizovať v nasledovných základných a odvodených aktivitách: 
  
-	prevzatie majetku a záväzkov Konsolidačnej banky Bratislava, š.p.ú.     
-	realizačná fáza spoločného podniku so strategickým investorom
-	príprava predaja  majetkového podielu v Poštovej banke, a.s. 
-	príprava a realizácia verejných výberových konaní – VVK II. a VVK región
-	proces aktualizácie vnútorných predpisov SK, a.s. ( postup SK, a.s. pri   
     medzinárodnom výberovom konaní na výber investora pre spoločný    
     podnik, kompetenčný poriadok pre prácu s pohľadávkami a zásady 
     obchodnej činnosti SK, a.s.).